text: To borgmestre har absolut flertal 
  22 november 2017 kl. 10.27
  Socialdemokraten Jacob Bjerregaard i Fredericia og Venstremanden Jørn Pedersen i Kolding er begge medlemmer af den eksklusive klub af borgmestre, der råder over mere end halvdelen af deres byråds mandater - og dermed har et absolut flertal bag sig de næste fire år.
  
  Kommunalvalget har givet 20 ud af 98 danske kommuner et bystyre, hvor ét parti alene sidder med absolut flertal. 
  Det betyder, at partierne i disse kommuner i princippet kan træffe beslutninger uden at skulle søge opbakning hos andre partier. 
  I TV SYDs område har to kommuner nu partier og borgmestre med absolut flertal bag sig.
  I Fredericia har  Socialdemokratiet fået 13 mandater, mens de øvrige partier tilsammen har otte, nemlig Venstre 4, Dansk Folkeparti 3 og Enhedslisten 1 mandat. Det er en fremgang fra 10 til 13 pladser ud af de 21 i byrådet.
  I Kolding Kommune sætter Venstre  sig på 13 af byrådets 25 pladser. Socialdemokratiet får 5 byrådsmedlemmer, mens Dansk Folkeparti får 3, SF 2, Radikale og Enhedslisten hver 1.
  I Varde kommune mistede Venstre sit hidtidige absolutte flertal.
  